
Az időskorban végzett rendszeres testmozgás immunregulációra gyakorolt hatásainak vizsgálata

Rezümé
Az immunrendszert érintő időskori változások a gyakoribb fertőző betegségek és a rosszindulatú daganatok miatt fokozott morbiditáshoz és mortalitáshoz vezetnek. Az elmúlt évtized kutatásai rávilágítottak a fizikai aktivitás immunológiai hatásaira, amelyek nagyban függnek a testmozgás típusától, intenzitásától és időtartamától. Korlátozott információ áll rendelkezésre azonban a sporttevékenységek időskori immunológiai hatásaival kapcsolatban. Tanulmányunk során megvizsgáltuk az adaptív immunrendszer sejtjeinek széles spektrumában bekövetkezett változásokat rendszeres testmozgást követően egészséges idős személyek körében.
Huszonkilenc, korábban mozgásszegény életmódot követő, 60 év feletti egészséges nőt vontunk be egy 6 héten át tartó funkcionális edzésprogramba, melynek kezdetén és végén széleskörű vizsgálatokat végeztünk. A korai/késői aktivált T, naiv és memória T, citotoxikus T (Tc), helper T (Th)1, Th2, Th17, T regulatív 1 (Tr1) és CD4+CD127lo/-CD25bright Treg sejtek meghatározása áramlási citometriával történt. A Treg sejtek szuppresszor aktivitásának vizsgálatát in vitro funkcionális teszttel végeztük el.
A mozgásprogram végén szignifikáns változásokat figyeltünk meg a naiv és a memória limfocita arányokban. A naiv Tc sejtek aránya emelkedett, az effektor memória Tc sejteké csökkent, ezenkívül a késői aktivált HLA-DR+ T sejtek aránya nőtt. Az anti-inflammatórikus interleukin (IL)-10 termelő Tr1 sejtek és a regulatív CD4+CD127lo/-CD25bright Treg sejtek aránya csökkent a rendszeres edzéseket követően.
Az edzésprogramot követően megfigyelt eltérések az időskori immunreguláció újrahangolását és az immunrendszer erősödő válaszkészségét tükrözik.



